Liina Raska

Liina Raska (neiupõlvenimega Liina Kruus; sündinud 3. aprillil 1957 Tallinnas) on Eesti ujuja ning ujumis- ja vesiaeroobikatreener.

 Elulugu 
Ta lõpetas 1975. aastal Tallinna 2. Keskkooli, 1983. aastal Tartu Riikliku Ülikooli kehakultuuriteaduskonna ja 2007. aastal refleksoloogina MedikaNOVA koolituskeskuse Tamperes.

Raska hakkas aastal 1963 harrastama iluvõimlemist, 1965 tennist ja 1967 Tallinna Kalevi ujumiskoolis ujumist, treenis algul ujumist Enn Lepiku, hiljem Hilju Lillo juhendamisel. Ta võitis ülemaailmsetel üliõpilasmängudel aastatel 1977 ja 1979 4 × 100 m kombineeritud teateujumises hõbemedali, sai 1979 100 m vabaujumises 4. ja 1977 5. koha, võitis Nõukogude Liidu meistrivõistlustel 1978 4 × 100 m kombineeritud teateujumises hõbe- ja 1979 100 m vabaujumises pronksmedali, tuli 1974 ja 1976–1980 14 korda vaba- ja teateujumises Eesti meistriks. Ta parandas Eesti rekordit lühikeses ja pikas basseinis 27 korda, sh 13 korda teateujumises, läbis 1978. aastal esimese Eesti naisujujana 100 m vabalt ajaga alla minuti (59,9).

Raska oli aastatel 1973–1980 Eesti ja 1977–1979 NL-i koondise liige, 1976–1991 Tallinna Kalevi ujumiskooli treener, 1991. aastast vesiaeroobikatreener (teda on nimetatud vesiaeroobika Eestisse toojaks), 1994–1997 Eesti Olümpiakomitee naiskomisjoni liige, 1997. aastast Eesti Võimlemisliidu vesiaeroobikatreenerite koolitaja, 2006. aastast Kalev SPA vesiaeroobikatreener (IV kutsetase) ja refleksoloog (II kutsetunnistus). Ta on avaldanud vesivõimlemis- ja vesiaeroobikateemalisi artikleid.

Tema õpilaste hulgas on Margit Viilep, Alo Kullerkann.

 Isiklikud rekordid 

 25 m basseinis 100 m vabalt – 58,8 (1980)
 100 m rinnuli – 1.17,2 (1978)
 50 m basseinis 50 m vabalt – 26,3 (1979)
 100 m vabalt – 59,18 (1978)
 200 m vabalt – 2.13,3 (1977)
 100 m rinnuli – 1.19,0 (1976)

 Tunnustus 
 1976–1979 Aasta parim naisujuja
 1978 NSV Liidu meistersportlane

 Isiklikku 
Tema isa oli korvpallur ja treener Heino Kruus, ema on ujuja, võimleja ja spordipedagoog Evi Kruus, abikaasa on purjetaja ja treener Peeter Raska.

 Viited 

 Välislingid 
 Annika Poldre. Organism peegeldab terviseprobleeme - refleksoloog nüüd Viimsi SPAs Maaleht.ee, 30. aprill 2011

Kategooria:Eesti ujujad
Kategooria:Eesti ujumistreenerid
Kategooria:Tallinna Reaalkooli vilistlased
Kategooria:Tartu Ülikooli kehakultuuriteaduskonna vilistlased
Kategooria:Sündinud 1957